LE MESSA DE SENT SECARI

 Un còp, qu'i avè tres oèrs que portèvan vin a Pontencs.

 Qu'avèn dejunhut suu davant de le Shèrra, su' queth caplana, pròishe de le maison de Ròcabert. Quòn tornèren júnher, s'estugèren aquí, en un tust de brana, uu' toca de vin dont avèn panat, e un mandilh. Mès qu'i avè per 'quí un aulheròt que'us avè vists har de lunh avant. Tanlèu iths partits, que hèi eth ? Que cor les i panar le toca e lo mandilh e se pòrta aquò, a le bòrda.

 Au retorn deu carrei, mons oèrs se'n van véder au cròt : tròban son ahar de manca. Qu'avèn vist un chic lo coishòt, e se pensèvan qu'èra eth qu'avè hèit lo còp.

Se'n van suu pit trobar lo Simon de Ròcabert e li condan l'ahar :

 —Aqueth aulheròt qu'es lo vòst ! Ii disen. Que nes torni au men' lo mandilh ! L'auta causa, que li dèisham... Mès au men' lo mandilh !...

 Lo Simon s'arrebufa : l'òmi n'èra pas tròp moèr.

 Que'us responot que sabè per arré de 'queth ahar, e que se n'anossin arrajar.

 — E bèn, ce hiren los oèrs, sovinetz-ves, òmi, aqueth còishe, aquò li portarà pas bona ombra...

 Benlèu après, aqueth coishard comencèt a sanjar, a magrir, a magrir, vinè tot sec ! Podè pas mèi chancar. E digun coneishè pas lo mau dont avè.

 Tardèt pas de morir. Qu'èra sec com un pau. Qu'avèn hèit los tres oèrs maucontents ? Que l'avèn hèit díser le mèssa de Sent Secari.